Xpeng afslører ny P7 med 800 kilometers rækkevidde

Der er dømt elektrisk elegance med fart på, når Xpeng løfter sløret for den nye generation af deres coupé-model P7. Den opdaterede version har netop haft verdenspremiere og kommer med både skarpere linjer, længere rækkevidde og et interiør, der ligner noget fra en science fiction-film.

Xpeng selv beskriver den som “en elegant coupé med futuristisk og originalt design, der vækker opsigt.” Og det er svært at være uenig. Den næsten fem meter lange P7 er blevet mere muskuløs og markant i sit udtryk, og Xpeng nævner endda nautisk inspiration som en del af formsproget.

Under overfladen gemmer sig to drivlinjer: en baghjulstrukken version med 270 kW (367 hk) og en firehjulstrukken variant med hele 437 kW (595 hk). Alt efter konfiguration får du et LFP-batteri på enten 74,9 eller 92,2 kWh, og rækkevidden hævdes at snige sig op mod imponerende 820 kilometer. Det er dog ikke oplyst, om det er efter den optimistiske kinesiske pendant til WLTP.

Den nye Xpeng P7 kan allerede bestilles i Kina.

Når batteriet trænger til en genopladning, lover Xpeng lynladning fra 10 til 80 procent på bare 11,5 minutter – hvis du finder en hurtig nok lader, altså. I effekt svarer det til 486 kW DC.

87-tommer stort head-up-display

Indvendigt har Xpeng skabt et cockpit, de kalder Technology Island, hvor det digitale virkelig får lov at fylde. Du bliver mødt af en 87-tommer stort AR-head-up display, en 15,6-tommers bevægelig touchskærm i midten og interaktive touchpads integreret i dørene. Dertil kommer dynamisk stemningsbelysning, der kan tilpasses efter humør og musik – naturligvis.

Et kig indenfor i den nye udgave af Xpeng P7.

Modellen er nu i produktion og kan allerede bestilles i Kina. Det vides endnu ikke, hvornår den opdaterede P7 rammer Danmark og resten af Europa, men herhjemme sælges stadig kun den ældre generation – og den starter ved en nedsat pris på 299.900 kroner.

Med den nye model ser det ud til, at Xpeng for alvor er klar til at tage kampen op mod luksusskuderne fra Tesla, Polestar og de øvrige konkurrenter i sedan-klassen.

Se en video med bilen herunder:

Xpeng afslører ny P7 med 800 kilometers rækkevidde