Xpeng bekræfter: Ny P7 får Europa-premiere i næste uge

Xpeng har nu lbekræftet: Den nye, potente P7 kommer officielt til Europa. Og om bare få dage kan vi for første gang se den på vores breddegrader, når den får premiere på biludstillingen IAA i München.

Den elektriske coupé er alt andet end diskret. Med inspiration hentet fra bådverdenen har P7 fået et strømlinet og futuristisk design, der skal få den til at skille sig ud blandt de mere konservative konkurrenter. Xpeng selv beskriver den som “en elegant coupé med futuristisk og originel stil, der vækker opmærksomhed”.

Bag det markante ydre gemmer sig to versioner:

En baghjulstrukken model med 270 kW (367 hk).

En firehjulstrukken med hele 437 kW (595 hk).

Rækkevidden er op til 800 kilometer efter den optimistiske kinesiske CLTC-standard, og lynladning fra 10 til 80 procent klares på kun 11,5 minutter. Xpeng benytter LFP-batterier i hele serien – billigere og mere holdbare, men med lidt lavere energitæthed.

Succes med hjemmefra

I Kina blev P7 en øjeblikkelig succes. Over 10.000 biler blev reserveret på blot syv minutter, da ordrebøgerne åbnede. Bilen har også sat langdistance-rekord ved at tilbagelægge næsten 4.000 kilometer på et døgn, inden Mercedes-AMG kort efter slog tallet.

Tyder på lav pris

Hvad Xpeng P7 kommer til at koste herhjemme, ved vi ikke endnu. Men skal de kinesiske prise tages for pålydende, bliver den faktisk billigere end den nuværende udgave af P7. I Kina har den fået en startpris på 220.000 yuan – cirka 220.000 danske kroner før moms og afgifter. Det er faktisk 30.000 yuan under startprisen på den nuværende udgave.

Dog er topprisen for den mest potente udgave med største batteri og firehjulstræk steget 3.000 yuan til 302.000 yuan. Men det er stadig et prisleje, der kan gøre P7 til en potentiel prisbasker i Europa.

Holder de kinesiske priser også i Europa kan vi altså se frem til en bil til mellem 275.000 og 380.000 kroner. Væsentlig lavere pris end de direkte konkurrenter som Tesla Model 3, Volkswagen ID.7 og Mercedes EQE.

Xpeng bekræfter: Ny P7 får Europa-premiere i næste uge