TEST: Xpeng P7+ er et kæmpe spring fremad

I de seneste seks dage har jeg kørt rundt i Xpeng P7+, og jeg må ærligt tilstå, at jeg er svært imponeret. Det er tre år siden, jeg beskyldte førerassistentsystemerne i den gamle P7’er for aktivt at forsøge at slå mig ihjel, men hillemænd, hvor er der dog sket ting og sager siden da.

Her er en bil, der overgår Tesla på Teslas hjemmebane; energieffektivitet – og samtidig lader som syv vilde heste OG forkæler ejeren med teknologisk isenkram. Prisen? Den er på knapt 360.000 kroner for den udgave jeg kører – og det må siges at være mere end fair.

Det korte svar er derfor: Xpeng P7+ er ikke bare endnu en kinesisk elbil med meget udstyr til prisen. Den er en stor, lav, luksuriøs fastback, der på flere områder får europæiske konkurrenter til at virke både dyre og lidt gammeldags. Men den er ikke perfekt.

Xpeng P7+ er mere end fem meter lang (foto: iNPUT).

En stor bil i elegant forklædning

P7+ ligner ved første øjekast en slank sedan, men den er i virkeligheden en enorm femdørs hatchback. Det er vigtigt, for den store bagklap gør bilen langt mere praktisk, end profilen antyder.

Designet er glat, futuristisk og ganske vellykket. Den har ikke samme kantede personlighed som en Hyundai Ioniq 6 eller samme tyske pondus som en BMW i5, men den ser dyrere ud, end den er. Især set skråt bagfra, hvor den lange bagende og de bløde linjer giver den noget næsten grand tourer-agtigt.

Til gengæld er den også virkelig stor. Over fem meter lang og næsten to meter bred. Det mærkes i parkeringshuse og på smalle bygader. P7+ er ikke en adræt bybil i jakkesæt. Den er en komfortabel langdistancebil, der helst vil have plads omkring sig. Ikke som en direkte sportslig arvtager til den gamle P7, men som en mere voksen, rummelig og komfortorienteret elbil. Det er en bil, der vil være luksusbil, familiebil og teknologidemonstration på én gang.

Kabinen er et stærkt argument

Indvendigt rammer Xpeng forbavsende højt. Materialerne føles gode, sæderne er bløde, støjniveauet er lavt, og udstyrsniveauet er næsten absurd i forhold til prisen. Her er massage, ventilation og varme i sæderne. Også på bagsædet. Der er softclose-døre, panoramaglastag, digitalt bakspejl, head-up display, bagskærm, Apple CarPlay, Android Auto, 20 højttalere og to trådløse mobilopladere. Det er den slags udstyr, der hos tyske premium-mærker enten koster en mindre sommerhusgrund – eller slet ikke fås i prisklassen.

Kolossal skærm står for bilens centrale betjening,

To trådløse opladere med køling,

Bagsædet er næsten endnu mere imponerende end forsæderne. Benpladsen er enorm, og hele bilen har en rolig lounge-stemning. Det er ikke en sportslig cockpitoplevelse, hvor man sidder lavt og føler sig koblet direkte til vejen. Det er snarere en elektrisk business class-kabine, hvor bilen gør sit bedste for at få fører og passagerer til at slappe af.

Bagagerummet er også et stærkt kort. 573 liter med bagsæderne oppe og op til 1.931 liter med dem lagt ned gør P7+ mere praktisk end de fleste vil gætte ud fra designet. Det er næsten stationcar-tal i en bil, der ikke ligner en stationcar.

Egen skærm på bagsædet.

Bord bag højre forsæde.

Interiøret fås i hvidt eller sort – uden merpris.

Bagagerummet er gavmild med pladsen.

Der er dog stadig kinesisk “tech først”-logik i kabinen. Xpeng er tydeligvis inspireret af Tesla. Alle ikke-kørekritiske funktioner bor i skærmen, og selv om systemet er hurtigt og flot, er det ikke alt, der er lige intuitivt første gang. Xpeng er blevet meget bedre, men knap-fetichister bliver ikke omvendt her.

Førerassistenterne giver ikke længere dødsangst – men de er stadig ivrige

Et kolossalt fremskridt siden den første P7 er førerassistentsystemerne. Dengang føltes bilen på danske veje alt for ofte nervøs, aggressiv og utilregnelig. P7+ er en helt anden oplevelse. Den adaptive fartpilot og vognbaneassistenten arbejder generelt mere roligt, og bilen virker langt bedre kalibreret til almindelig kørsel. Den holder afstand pænt, placerer sig mere naturligt i vejbanen og panikker ikke på samme måde over små uregelmæssigheder. Samtidig har fartpiloten en – efter mine standarder – perfekt acceleration.

Men helt i mål er Xpeng ikke.

Bilen vil stadig meget gerne blande sig. Den bipper, advarer og korrigerer mere, end jeg bryder mig om. Det er ikke decideret farligt på samme måde som tidligere, men det kan være trættende. Det er særligt tydeligt, fordi Xpeng satser hårdt på kamerabaseret førerassistance og AI, lidt i samme filosofiske retning som Tesla. Ambitionen er tydelig. Spørgsmålet er, om Europa er helt klar til den måde, bilen konstant holder øje, vurderer og kommenterer på.

Ja, P7+ fås også med (fuldautomatisk) krog.

Det positive er, at Xpeng opdaterer bilerne løbende, og meget af irritationen kan i princippet forbedres med software.

Den kører som en luksusbil – ikke som en sports sedan

P7+ har 313 hestekræfter i den baghjulstrukne Long Range-version. Det lyder rigeligt, og det er det også. 0-100 km/t klares på 6,2 sekunder, og bilen føles aldrig underforsynet. Men den føles heller ikke sportslig. Styretøjet er præcist nok, men ikke særligt meddelsomt. Undervognen er komfortabel, men ikke legesyg. Hele bilen er sat op til ro, stabilitet og lange stræk.

Det er ikke en kritik. Faktisk passer det ret godt til bilens personlighed. P7+ er bedst, når den flyder lydløst afsted på motorvej eller landevej, mens kabinen lukker verden ude. Den føles solid, tung og voksen – på den gode måde. Støjniveauet er lavt, og undervognen sluger ujævnheder pænt. Selv med 20-tommer hjul bliver den ikke hård på den irriterende måde, som mange store elbiler kan blive. Den er ganske enkelt behagelig.

Hvis du vil have køreglæde, skal du kigge et andet sted. Hvis du vil have komfort, kræfter og overskud til prisen, rammer Xpeng plet.

Rækkevidde og opladning: Her bliver det alvorligt

P7+ Long Range har et LFP-batteri på 74,9 kWh brutto og en officiel WLTP-rækkevidde på op til 530 kilometer. Det lyder ikke revolutionerende i 2026, hvor flere elbiler kan prale af længere tal på papiret. Men Xpengs pointe er en anden: Batteriet skal ikke nødvendigvis være gigantisk, hvis bilen er effektiv og lader ekstremt hurtigt.

Og det gør den. P7+ kan ifølge Xpeng lade med op til 446 kW DC og gå fra 10 til 80 procent på 12 minutter under optimale forhold. Det er vanvittigt hurtigt. Ikke bare “hurtigt for en kinesisk bil”. Hurtigt punktum. Selv ved en “normal” 300 kW lynlader er den hurtig. Mellem 10 og 80 procent lader den i gennemsnit med 279 kW. Herunder vores ladekurve, der er lavet på 300 kW lader:

Ladekurve Xpeng P7+ AWD Long Range

Måledato: 22. juni 2026 • Temperatur: 22 °C

Gns. kW (10–80): 279 kW

Vis data (SOC og kW)

SOC (procent) | Effekt (kW)
10 | 284
21 | 299
33 | 299
45 | 299
57 | 299
67 | 262
76 | 196
83 | 140
88 | 127
92 | 89
95 | 47
97 | 47
98 | 34
99 | 34
100 | 34

Ladetidskurve Xpeng P7+ AWD Long Range

Måledato: 22. juni 2026 • Temperatur: 22 °C

Ladetid (10–80): 13 min

Vis data (tid og SOC)

Tid (min) | SOC (procent)
0 | 10
2 | 21
4 | 33
6 | 45
8 | 57
10 | 67
12 | 76
14 | 83
16 | 88
18 | 92
20 | 95
22 | 97
24 | 98
26 | 99
28 | 100

Skal du have en bedre ladekurve, kræver det naturligvis en lader, der kan levere varen. Dem er der stadig ikke mange af i Danmark, så det er ikke hver eneste ladestop, der bliver en wow-oplevelse. Men potentialet er enormt, og det ændrer måden, man tænker elbil på. Når bilen kan tage imod strøm så hurtigt, bliver en lidt kortere officiel rækkevidde langt mindre dramatisk.

Det er her, P7+ for alvor føles som en næste generations elbil. Ikke fordi den har det største batteri. Men fordi den kombinerer lavt forbrug, LFP-kemi, 800 volt-teknik og absurd ladeeffekt i en bil, der samtidig koster mindre end mange langt mere almindelige familiebiler.

På min faste testrute mellem København og Farø brugte Xpeng P7+ blot 18,6 kW/100km tur-retur. Det er det laveste, jeg nogen siden har målt på turen. P7+ slår altså Tesla på “hjemmebanen”. Tesla har altid været kendt for en imponerende kombination af forbrug, opladning og rækkevidde. Men selv Tesla Model 3 med baghjulstræk brugte mere – 19,3kW/100km. Dog på en noget koldere dag.

Prisen er næsten det mest provokerende

Den testede Long Range-version koster 359.995 kroner. For det får man 313 hestekræfter, 530 kilometer WLTP, 446 kW lynladning, enorm kabine, stort bagagerum og et udstyrsniveau, der får konkurrenterne til at se nærige ud.

Det er svært at komme uden om værdien. En VW ID.7 er en mere gennemprøvet og europæisk poleret bil. En Tesla Model 3 har stadig et stærkere ladenetværk og en mere moden softwareoplevelse. En BMW i5 føles mere prestigefuld. Men alle tre får problemer, når regnearket åbnes.

For Xpeng P7+ giver virkelig meget bil for pengene. Måske for meget, hvis man sidder hos de etablerede mærker og skal forklare, hvorfor massage på bagsædet, softclose-døre og ultrahurtig opladning ikke kan lade sig gøre til samme pris.

iNPUT mener …

Xpeng P7+ er en af de mest overbevisende kinesiske elbiler, jeg har kørt. Den er stor, stille, komfortabel, effektiv og fyldt med teknologi. Den lader hurtigere, end de fleste ejere nogensinde får brug for, og kabinen føles langt dyrere, end prisskiltet antyder.

Den mangler stadig lidt sjæl. Førerassistenterne skal stadig lære at slappe af. Og hvis du drømmer om en elbil, der får dig til at smile i svingene, er P7+ ikke det mest oplagte valg. Men som elektrisk langdistancebil, familiebil og teknologisk statement er den svær at ignorere. Ikke perfekt. Men stærkt imponerende.

TEST: Xpeng P7+ er et kæmpe spring fremad